'n Nuwe era het vir Rose Lane aangebreek met die aankoms van eerw. Thomas Gamble in 1897. Hy het vir 34 jaar (1897-1931) in die gemeente gearbei en dadelik aan die werk gespring om die verwaarloosde ou kerk op te knap. Binne agt jaar na sy aankoms, is die ou kerk herstel en vergroot. 'n Nuwe vleuel is by die oorspronklike struktuur gevoeg, sodat die kerk nou 'n kruisvorm aangeneem het. Die binnekant van die kerk is heeltemal vernuwe en 'n nuwe preekstoel is aangebring. Die besondere houtsneewerk het opgeval. Die hernieude kerk is in 1905 onder blyke van groot belangstelling ingewy.22
Die geskiedenis van die Rose Lane Skool dateer terug na 1823 toe 'n skool vir bruin kinders in Uitenhage opgerig is. In 1844 is 'n voorbereidende skool gestig, wat die Rose Lane Skool geword het. Dié twee skole het toe saamgesmelt. Eerw. Gamble het as die superintendent van die skool veel gedoen om die skool op 'n stewiger grondslag te plaas. Teen 1906 is meer klaskamers al aangebou. Die skool het ook voorsiening gemaak vir die kinders van talle plaaslike Indiër, Moslem en Chinese families. Die Rose Lane Skool het dus in 'n groot opvoedkundige behoefte voorsien.23